**Mentorlus Kõrgemas Usuteaduslikus Seminaris**

**Käesoleva dokumendi kirjutajate eesmärk** on määratleda mentorluse olemus, põhimõtted ja tegevusvaldkonnad Seminaris.

**Mentorluse eesmärk** on mentii terviklik areng. Seepärast on mentori rolli keskmes mentii toetamine. Seminari üliõpilaste puhul puudutab arengu toetamine eelkõige kutsumuses arenemise, õppimise ja isiksusliku arengu küsimusi. Kogudusepoolsed mentorid võivad olla ka konkreetse praktika või projekti teostamise toetajateks.

**Kes sobivad mentoriteks? Mentoril on..**

* respekt oma kristlikus kogukonnas ja usaldusväärsus mentii jaoks
* potentsiaal olla õppimises, teenimises ja iseloomus mentiile eeskujuks
* aega ja tahtmist panustada mentii arengusse
* soovitavalt teoloogiline haridus, regulaarne kogudusliku töö vastutus ja vabakiriklik teoloogiline identiteet

**Mentorsuhte korraldus Seminaris**

Seminaris võtab mentorlus kaks eri vormi:

1. Grupimentorlus on korraldatud kooli poolt ja selles võtab initsiatiivi mentor ise. Kogunetakse 2–3 korda aastas segagruppides ja kohtumiste põhisisuks on akadeemiline edasijõudmine ja vaimne vastupidavus õpingutes. Alati võetakse aega ka palvetamiseks.
2. **Individuaalmentorlus** on üks-ühele format, milles mentoriga kohtumise initsiatiivi võtab mentii. Kohtumised on regulaarsed ja esimesel korral lepitakse kokku, kaua kohtutakse. Kõrgkoolis võiks mentorlusprotsess kesta kuni kooli lõpuni või aasta pärast seda. Keskmine seminari õpingute jooksul toimuv kohtumiste arv on 3–4 korda aastas, aga võib olla ka näiteks igakuiselt.

Mentorsuhtes räägitu on konfidentsiaalne, juhul kui pole teisiti omavahel kokku lepitud. Mentori tööd ei tasustata. Mentorlusega seotud kulud kaetakse kas mentii poolt või kokkuleppel. Arendavate ja täpsustavate küsimuste esitamine on mentori peamine töövõte. Mentorsuhe on toimiv, kui mentii räägib rohkem kui mentor.

**Mentorluse teemad** võivad lisaks õppimisele, kutsumusele ja isiksuse arengule puudutada järgmisi asju: suhted kogudusega; vaimulik elu; tervis ja füüsiline heaolu; puhkus ja hobid; emotsionaalne tasakaal ja tervis; kiusatused ja sõltuvused (sh ekraan); perekond või vallalisus; materiaalne toimetulek; suhted lähima meeskonnaga jm.

**Mentorlusvestluse baasformaat** (vaata ka allpool viidatud videosid)

* Sissejuhatus - Kuidas on läinud?
* Ühe-kahe teemaga (nt eelmisel korral püstitatud küsimus või sõnastatud väljakutse) sügavuti minek (sh kasutades Piibli teksti)
* Järmiste sammude kavandamine ja “kodutöö”
* Palveaeg

Esimesel mentorkohtumisel lepitakse kokku ja pannakse kirja peamised eesmärgid mentii seisukohalt, mida mentorlusprotsessiga soovitakse saavutada. Samuti lepitakse kokku, kuidas toimub kontakteerumine.

**NB!** Mentoril on mängida oluline roll ka Seminari tudengi õppeülesannete **tähtaegade pikendamisel**. Tudengid saavad tähtaja pikendamist taotleda Seminari kodulehel [Pikendusvorm](https://form.jotform.com/kushariduskeskus/pikendustaotlus)i kaudu, mille sisuga peab tutvuma ja mille allkirjastama ka mentor (mentori allkirjata taotlusi arvesse ei võeta). Pikendamisvorm on mentorile ka informatiivne sisend sellest, kuidas õppijal läheb. Kui tundub, et mentii vaimne tervis on habras, võib mentor võtta ka initsiatiivi teema tõstatamisel ja kohtumise kokkuleppimisel.

**Tudengite mentorluse toetamiseks** pakub KUS valikainet „Enesearengu analüüs“ (2 EAP), mis toimub läbi 4 aasta ning sisaldab vähemalt 11 isiklikku mentorkohtumist ja 4 mentorgrupi kohtumist, iga-aastast enesearengu analüüsi ning kokku 350 lk kirjanduse lugemist enda arengu seisukohalt olulisel teemal. Nii võib üliõpilane õppeaine lõpuks analüüsida regulaarselt enda isiksust, karakterit ja eesmärke ning nende arengut, kohtuda regulaarselt oma isikliku mentoriga, et saada tagasisidet oma eneseanalüüsile ja sõnastada uusi eesmärke, kaardistada süsteemselt oma arenguteemasid ning seostada seda enda jaoks olulise kirjandusega.

**Materjale mentorsuhte kohta leiate**

**VIDEOD**

* Mentorluse olemus ja protsess

<https://www.youtube.com/watch?v=5FM9DLJOgAU&feature=youtu.be>

* Mentorluse töövõtted ja teemad

<https://www.youtube.com/watch?v=tNhOFQtoEsQ&feature=youtu.be>

* Mentorluse näidisvestlus

<https://www.youtube.com/watch?v=iZAzMnQc1Vk&feature=youtu.be>

**Raamat**

 “Kristlik juht ja mentorlus” veebiversioon

<http://haridus.ekn.ee/category/juht-ja-mentorlus/>

Sama raamatu paberversiooni saab EKB Liidu keskusest Koskla 18

**Seminar pakub** mentoritele koolitusi, superivisiooni või kogemuste jagamise võimalusi. Info nendest jõuab mentoriteni läbi e-kirjade. Jälgida võib ka Seminari kodulehe kaudu pakutavaid koolitusvõimalusi. Aitäh, et aitate meil üliõpilaste arengut terviklikult toetada!